华岳
寄敬甫叶兄
岁次丁卯秋，八月既生魄。于时谪建安，脱去未有策。忽睹星凤光，慨然陪履舄。自谓入闽建，阅人几千百。间有知功名，所见得邪僻。否则苟利禄，鄙猥何足责。独我子敬甫，挺挺出蛮貊。舌端摇戈矛，笔下罗疆埸。扣以军国秘，历历有奇画。以此方定交，归心已翰翮。送君东郭门，握手不忍释。明年入中都，首上平戎策。甫结君相知，便念长沙谪。细草天子书，愿置孤臣驿。论荐方踌躇，倚门重垂白。辙环温凊围，笑言方哑哑。去我两牛鸣，恍若关山隔。去年槐花黄，郡国书贡籍。若以经济材，俯亦从此役。白屋寄簪缨，青灯联衽席。谈笑生风雷，议论灿金碧。雪香飞梅花，归鞍整南陌。别后殊未几，拳拳在朝夕。君腹坦东床，吾身系西圜。从此叹参商，蓬瀛非咫尺。尺纸虽屡投，奥援不我索。星次几一周，幸我安且怿。尝观义与利，更相为损益。欲论古人交，二者请君择。不惟眼独青，且要心同赤。此身可齑粉，此道不可易。自料吾与君，造物难弃掷。胸次蓬莱山，襟怀云梦泽。未说诗书帅，休论文章伯。堂堂大丈夫，讵可虚竹帛。但恨不振踪，尚此多捍格。在君当先登，挽回二千石。饥溺切君身，推解过畴昔。炎凉无异心，始终无异迹。庶几吾二人，交情可全璧。